**Geresnio reguliavimo priežiūros komisijos**

**2014 metų veiklos ataskaita**

Vadovaujantis Lietuvos Respublikos Vyriausybės (toliau – Vyriausybė) 2013 m. gruodžio 18 d. nutarimo Nr. 1283 „Dėl Geresnio reguliavimo priežiūros komisijos sudarymo“ 3.2 papunkčiu, Vyriausybei teikiama Geresnio reguliavimo priežiūros komisijos (toliau – komisija) 2014 metų veiklos ataskaita. Ataskaitoje pristatoma 2014 metų komisijos veikla – suformuluoti verslo aplinkos gerinimo pasiūlymai, jų vykdymo informacija.

Komisija sukurta įgyvendinant Lietuvos Respublikos administracinės naštos mažinimo įstatymą (toliau – įstatymas). Lietuvos Respublikos Ministro Pirmininko 2014 m. sausio 23 d. potvarkiu Nr. 12 „Dėl komisijos sudarymo“ patvirtinta komisijos personalinė sudėtis. 2014 m. lapkričio 25 d. potvarkiu Nr. 233, pasikeitus daliai viceministrų, komisijos sudėtis buvo atnaujinta.

**Komisijos tikslas** – atlikti Administracinės naštos mažinimo įstatyme jai nustatytas ir Vyriausybės jai pavestas užduotis, susijusias su administracinės naštos įvertinimu bei jos mažinimo priemonių taikymu valstybės ir savivaldybių institucijose ir įstaigose. Komisija už savo veiklą atsiskaito Vyriausybei, pateikdama metinę veiklos ataskaitą.

Įgyvendinant įstatymo 8 straipsnį, **komisija atlieka šias užduotis**:

1) vadovaudamasi įstatyme numatytais administracinės naštos mažinimo principais, vertina teisės aktų projektus, kuriuose numatomi nauji ar keičiami galiojantys informaciniai įpareigojimai asmenims, ir galiojančius teisės aktus, kuriuose nustatyti informaciniai įpareigojimai asmenims, ir teikia Vyriausybei dėl jų savo išvadas ir pasiūlymus;

2) teikia Vyriausybei pasiūlymus dėl Administracinės naštos mažinimo priemonių plano rengimo;

3) teikia Vyriausybei pasiūlymus dėl Vyriausybės patvirtintų administracinės naštos nustatymo ir vertinimo metodikų tobulinimo;

4) įvertina, kaip įgyvendinamas Vyriausybės patvirtintas Administracinės naštos mažinimo priemonių planas, ir teikia Vyriausybei dėl jo savo išvadas ir pasiūlymus;

5) teikia Vyriausybei ir jos nurodymu savivaldybių taryboms pasiūlymus dėl administracinės naštos įvertinimo ir (ar) mažinimo tam tikroje valdymo srityje ar dėl konkrečių administracinės naštos mažinimo priemonių taikymo.

2014 metais vyko **6** komisijos posėdžiai, komisijos posėdžiuose buvo pristatyti **49** administracinės naštos mažinimo ir verslo aplinkos gerinimo pasiūlymai. Komisija pritarė **29** pateiktiems pasiūlymams ir suformulavo siūlymus valstybės institucijoms ir įstaigoms tobulinti galiojančius reikalavimus. Siekiant visapusiškai išnagrinėti ūkio subjektams aktualius klausimus, problemoms nagrinėti į komisijos posėdžius kviečiami susijusių valstybės institucijų bei ūkio subjektų ir jų asociacijų atstovai.

1. **Administracinės naštos vertinimas ir mažinimas**
2. **Administracinės naštos mažinimo priemonių plano parengimas**

Įgyvendinant įstatymo 5 straipsnį, įpareigojantį Vyriausybę tvirtinti dvejų metų trukmės administracinės naštos mažinimo priemonių planą ir jį pateikti Lietuvos Respublikos Seimui, parengtas ir Vyriausybei pateiktas Administracinės naštos mažinimo 2014 – 2015 metais priemonių planas (toliau – Priemonių planas).

Priemonių planas sudarytas įtraukiant valstybės institucijų, ūkio subjektų pateiktus administracinės naštos mažinimo priemonių pasiūlymus. Komisija įvertino valstybės institucijų ir ūkio subjektų pateiktas administracinės naštos mažinimo priemones ir pateikė papildomus administracinės naštos mažinimo pasiūlymus, sprendžiančius verslui aktualiausias problemas.

Vyriausybė 2014 m. liepos 2 d. nutarimu Nr. 630 patvirtino Priemonių planą, apimantį 92 administracinės naštos mažinimo verslui ir fiziniams asmenims priemones įvairiose valstybės veiklos srityse (pavyzdžiui, mokesčių administravimo, energetikos, transporto, statistikos, dokumentų saugojimo, sveikatos apsaugos, aplinkos apsaugos srityse).

**Vyriausybė pritarė ir į Priemonių planą įtraukė** **šias Komisijos narių inicijuotas priemones** (Priemonių plano 81-92 punktai, vykdymo terminas – 2015 metų IV ketvirtis):

|  |  |  |
| --- | --- | --- |
| **Nr.** | **Priemonės pavadinimas** | **Atsakingi vykdytojai** |
| 1. | Pakeisti Informacijos apie darbuotojų saugos būklę ir darbo vietų atitiktį darbuotojų saugos ir sveikatos norminių teisės aktų reikalavimams teikimo (deklaravimo) Valstybinei darbo inspekcijai tvarkos aprašo, patvirtinto vyriausiojo valstybinio darbo inspektoriaus 2013 m. rugsėjo 11 d. įsakymu Nr. V-356 „Dėl informacijos apie darbuotojų saugos būklę ir darbo vietų atitiktį darbuotojų saugos ir sveikatos norminių teisės aktų reikalavimams teikimo (deklaravimo) Valstybinei darbo inspekcijai“, 3 punktą ir nustatyti, kad šis aprašas neprivalomas įmonėms, kuriose dirba iki 3 ar 5 asmenų, taip pat savarankiškai dirbantiems fiziniams asmenims | Valstybinė darbo inspekcija |
| 2. | Peržiūrėti statistinių ataskaitų formas ir jose palikti tik tuos rodiklius, kurių ūkio subjektai neteikia Valstybinio socialinio draudimo fondo valdybai prie Socialinės apsaugos ir darbo ministerijos, Valstybinei mokesčių inspekcijai ir Registrų centrui | Lietuvos statistikos departamentas,  Finansų ministerija,  Valstybinė mokesčių inspekcija |
| 3. | Pakeisti Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos užpildymo ir pateikimo taisykles, patvirtintas Valstybinės mokesčių inspekcijos viršininko 2003 m. rugpjūčio 29 d. įsakymu Nr. V-238 „Dėl Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos, jos užpildymo ir pateikimo taisyklių patvirtinimo“, ir nustatyti, kad būtų deklaruojamos tik tos išmokos pridėtinės vertės mokesčio mokėtojams, kurios apmokestinamos pagal pinigų gavimo principą. Išmokos, apmokestinamos kaupimo būdu, būtų deklaruojamos pateikiant duomenis taikant kaupimo, o ne pinigų mokėjimo principą | Valstybinė mokesčių inspekcija |
| 4. | Suderinti Registrų centro ir Viešųjų pirkimų tarnybos programinės įrangos reikalavimus, kad būtų galima naudotis abiejų institucijų paslaugomis, teikiamomis ta pačia JAVA programinės įrangos versija, ir išvengti esamo apsunkinimo, kai norint naudotis paslaugomis reikia ištrinti naujesnės versijos programinę įrangą ir įdiegti senesnės versijos programinę įrangą | Viešųjų pirkimų tarnyba,  Registrų centras |
| 5. | Pakeisti Mokesčio už aplinkos teršimą iš stacionarių taršos šaltinių apskaičiavimo ir mokėjimo tvarkos aprašą, patvirtintą aplinkos ministro ir finansų ministro 2008 m. liepos 9 d. įsakymu Nr. D1-370/1K-230 „Dėl mokesčio už aplinkos teršimą apskaičiavimo ir mokėjimo tvarkos aprašų patvirtinimo“, – panaikinti reikalavimą ūkio subjektams teikiamoje Valstybinei mokesčių inspekcijai Mokesčio už aplinkos teršimą iš stacionarių taršos šaltinių deklaracijoje nurodyti kiekviename objekte esančio taršos šaltinio išmetamą teršalų kiekį (užtektų nurodyti ūkinės veiklos metu nustatytą bendrą faktinį visame objekte išmetamų teršalų kiekį ir pagal šį kiekį apskaičiuoti mokestį) ir įpareigoti Aplinkos ministerijos aplinkos apsaugos departamentus teikti šiuos duomenis Valstybinei mokesčių inspekcijai.  Pakeisti Mokesčio už aplinkos teršimą iš mobilių taršos šaltinių deklaracijos FR0521 formos ir Mokesčio už aplinkos teršimą iš stacionarių taršos šaltinių deklaracijos FR0522 formos pildymo taisykles, patvirtintas Valstybinės mokesčių inspekcijos viršininko ir aplinkos ministro 2008 m. gruodžio 8 d. įsakymu Nr. VA-61/D1-658 „Dėl mokesčio už aplinkos teršimą deklaracijų FR0521, FR0522, FR0523 ir FR0524 formų ir jų pildymo taisyklių patvirtinimo“, – panaikinti šių taisyklių 19.10 papunktį (aktuali informacija būtų teikiama pagal šių taisyklių 19.13 papunktį) ir nustatyti šių taisyklių 19.15 papunktyje pareigą teikti informaciją tik apie ūkinės veiklos metu nustatytą bendrą faktinį visame objekte išmetamų teršalų kiekį | Aplinkos ministerija,  Finansų ministerija,  Valstybinė mokesčių inspekcija |
| 6. | Pakeisti Atliekų susidarymo ir tvarkymo apskaitos ir ataskaitų teikimo taisykles, patvirtintas aplinkos ministro 2011 m. gegužės 3 d. įsakymu Nr. D1-367 „Dėl Atliekų susidarymo ir tvarkymo apskaitos ir ataskaitų teikimo taisyklių patvirtinimo“, – atsisakyti prievolės vykdyti atliekų tvarkymo apskaitą pildant iš anksto nustatytą formą (atliekų tvarkymo apskaitos žurnalą), t. y. leisti ūkio subjektams vykdyti atliekų tvarkymo apskaitą savo pasirinkta forma, šiose taisyklėse nustatant tik būtinus rekvizitus | Aplinkos ministerija |
| 7. | Pakeisti Savivaldybės organizuojamą komunalinių atliekų tvarkymo sistemą papildančių atliekų surinkimo sistemų diegimo sąlygų derinimo su savivaldybėmis taisykles, patvirtintas aplinkos ministro 2006 m. gegužės 16 d. įsakymu Nr. D1-232 „Dėl Savivaldybės organizuojamą komunalinių atliekų tvarkymo sistemą papildančių atliekų surinkimo sistemų diegimo sąlygų derinimo su savivaldybėmis taisyklių patvirtinimo“, ir numatyti, kad, sutarties tarp diegėjo ir savivaldybės galiojimo laikotarpiu pasikeitus papildančios atliekų surinkimo sistemos operatoriui, diegėjas per 7 dienas raštu praneša savivaldybei apie naująjį operatorių, ir tokiu atveju diegimo sąlygos iš naujo nederinamos | Aplinkos ministerija |
| 8. | Pripažinti netekusiu galios Lietuvos statistikos departamento generalinio direktoriaus 2011 m. rugpjūčio 2 d. įsakymą Nr. DĮ-151 „Dėl Laisvų darbo vietų statistinės ataskaitos LDV-02 (metinės) formos patvirtinimo“ – atsisakyti reikalavimo pateikti duomenis, kurie keičiasi kiekvieną dieną ir neatskleidžia realios situacijos | Lietuvos statistikos departamentas |
| 9. | Pakeisti Įmonių, įstaigų ir organizacijų vadovų priešgaisrinės saugos mokymo programos, patvirtintos Priešgaisrinės apsaugos ir gelbėjimo departamento prie Vidaus reikalų ministerijos (toliau – Priešgaisrinės apsaugos ir gelbėjimo departamentas) direktoriaus 2003 m. birželio 20 d. įsakymu Nr. 110 „Dėl Įmonių, įstaigų ir organizacijų vadovų priešgaisrinės saugos mokymo programos patvirtinimo“, 4 punktą – nustatyti, kad priešgaisrinės saugos pažymėjimai yra neterminuoti, ir atsisakyti reikalavimo įmonių vadovams kas 5 metus išklausyti mokymų kursą ir išlaikyti baigiamąjį egzaminą | Priešgaisrinės apsaugos ir gelbėjimo departamentas |
| 10. | Siekiant mažinti administracinę naštą darbdaviams ir nesumažinti darbuotojų apsaugos, parengti ir pateikti Lietuvos Respublikos Vyriausybei Darbo laiko apskaitos žiniaraščio pildymo tvarkos aprašo, patvirtinto Lietuvos Respublikos Vyriausybės 2004 m. sausio 27 d. nutarimu Nr. 78 „Dėl darbo laiko apskaitos žiniaraščio pavyzdinės formos ir jo pildymo tvarkos aprašo patvirtinimo“, pakeitimo projektą – atsisakyti įpareigojimo darbo laiko apskaitos žiniaraštyje nurodyti informaciją apie Lietuvos Respublikos darbo kodekso 159 straipsnyje nustatytas papildomas ir specialias pertraukas | Lietuvos Respublikos socialinės apsaugos ir darbo ministerija |
| 11. | Parengti ir pateikti Lietuvos Respublikos Vyriausybei Lietuvos Respublikos viešųjų pirkimų įstatymo pakeitimo įstatymo projektą – atsisakyti įpareigojimo informacinius pranešimus apie pradedamą bet kurį pirkimą, nustatytą laimėtoją ir ketinamą sudaryti bei sudarytą pirkimo sutartį skelbti leidinio „Valstybės žinios“ priede „Informaciniai pranešimai“ ir numatyti, kad informacija būtų skelbiama CVP IS ar kitoje viešai prieinamoje informacinėje sistemoje | Ūkio ministerija |

Vyriausybė svarstymo metu nepritarė kelioms komisijos pasiūlytoms priemonėms: nepritarta siūlymui parengti preliminarias Nekilnojamojo turto mokesčio KIT711 formos deklaracijas, užpildytas VĮ Registrų centro turima informacija, nes Nekilnojamojo turto mokesčio įstatyme yra numatyta lengvatų, kurių apskaitai reikia papildomų duomenų, todėl pagal Registrų centro duomenis suformuota preliminari Nekilnojamojo turto mokesčio deklaracija turėtų daug paklaidų; nepritarta siūlymui panaikinti reikalavimą išduoti darbuotojo tapatybę patvirtinantį dokumentą (darbo pažymėjimą) ir atsisakyti reikalavimo pildyti darbo sutarčių apskaitos žurnalus, kadangi 2014 m. birželio 5 d. Nr. XII-919 Seime buvo priimtas Darbo kodekso pakeitimas).

**2. Administracinės naštos mažinimo priemonių plano įgyvendinimo priežiūra**

Įgyvendinant įstatymo 5 straipsnio reikalavimą rengti Priemonių plano vykdymo rezultatus ir ne rečiau kaip kartą per pusmetį juos skelbti Vyriausybės interneto svetainėje, komisija įvertino Priemonių plano vykdymą (2014 metais buvo suplanuota įvykdyti 50 priemonių):

* nustatytais terminais įvykdyta 20 priemonių;
* anksčiau nustatyto termino įvykdytos 2 priemonės;
* vėluoja 28 priemonių vykdymas;
* neįvykdytos 2 priemonės, pateiktos neįvykdymo priežastys.

Institucijos, vėluojančios vykdyti priemones, įvardino pagrindines vėlavimo priežastis – užsitęsusios viešųjų pirkimų procedūros, prioritetiniai euro įvedimo darbai, teisės aktų pakeitimų konsolidavimas su kitais pakeitimais, užsitęsusios teisėkūros procedūros.

Svarbu paminėti, kad įgyvendinant administracinės naštos mažinimo priemones, sudaryta galimybė naujai steigiamiems Lietuvos Respublikos juridiniams asmenims pareikšti pageidavimą įsiregistruoti pridėtinės vertės mokesčio mokėtoju registruojantis Juridinių asmenų registre (atsisakyta įpareigojimo teikti atskirą prašymą registruotis Pridėtinės vertės mokesčio mokėtojų registre); sudarytos galimybės priimti asmenų prašymus ir dokumentus elektronine forma Integralioje archyvų administracinių paslaugų informacinėje sistemoje; pakeitus Bendrųjų dokumentų saugojimo terminų rodyklę, sutrumpinti asmens bylų dokumentų saugojimo terminai; sukūrus Muitinės deklaracijų apdorojimo sistemos ir valstybės įmonės „Regitra“ informacinės sistemos sąsają, iš trečiųjų šalių įvežtas transporto priemones registruojantiems asmenims nebereikia teikti dokumentų, įrodančių privalomų muitinės procedūrų atlikimą ir mokesčių valstybei sumokėjimą; pakeitus Lietuvos Respublikos geležinkelių riedmenų ir konteinerių registro nuostatus, sudarytos galimybės registro duomenų teikėjams pateikti dokumentus ne tik asmeniškai, bet ir elektroninėmis priemonėmis, atsisakyta įpareigojimo grąžinti registravimo pažymėjimą registro tvarkymo įstaigai, kai geležinkelių riedmenys yra išregistruojami.

*Atsižvelgiant į tai, kad vėluoja Priemonių plano 28 priemonių vykdymas, Komisija siūlo pavesti atsakingiems priemonių vykdytojams skubiai įgyvendinti vėluojančias priemones.*

1. **Administracinės naštos ūkio subjektams pokyčio vertinimas**

Administracinės naštos ūkio subjektams nustatymo metodikos, patvirtintos Lietuvos Respublikos Vyriausybės 2012 m. sausio 11 d. nutarimu Nr. 4 (toliau – Metodika), 2015 m. liepos 22 d. pakeitimu nustatytas **administracinės naštos ūkio subjektams mažinimo tikslas** – bendras administracinės naštos, kurią sukelia ūkio subjektams institucijos kompetencijos srityje inicijuotas teisinis reguliavimas, lygis per **kalendorinius metus turi išlikti nepakitęs arba mažėti**.Šis tikslas taikomasvisoms ministerijoms, įstaigoms prie ministerijų, kitoms ministerijoms pavaldžioms valstybės institucijoms, Lietuvos Respublikos Vyriausybės įstaigoms ir kitoms Lietuvos Respublikos Vyriausybei atskaitingoms valstybės institucijoms.Pagal institucijų pateiktose administracinės naštos ūkio subjektams apskaičiavimo ataskaitose nurodytus duomenis, apskaitytas bendras administracinės naštos, kurią sukelia ūkio subjektams kiekvienos institucijos kompetencijos srityje inicijuotas teisinis reguliavimas, lygio pokytis per kalendorinius metus(toliau – administracinės naštos pokytis). Į skaičiavimus įtraukti nuo Metodikos pakeitimo įsigaliojimo (2014 m. liepos 26 d.) iki 2014 m. gruodžio 31 d. institucijų rengti teisės aktų projektai, kurie buvo priimti 2014 metais.

**Pagal institucijų pateiktus duomenis nustatyta:**

* **7 institucijos administracinę naštą sumažino** (*Valstybinio socialinio draudimo fondo valdyba prie Socialinės apsaugos ir darbo ministerijos, Vidaus reikalų ministerija, Socialinės apsaugos ir darbo ministerija, Ūkio ministerija, Energetikos ministerija, Valstybinė geležinkelio inspekcija prie Susisiekimo ministerijos, Lietuvos statistikos departamentas)*;
* **6 institucijų administracinė našta liko nepakitusi** (*Valstybinės atominės energetikos saugos inspekcijos, Žemės ūkio ministerijos, Susisiekimo ministerijos, Finansų ministerijos, Kultūros ministerijos, Teisingumo ministerijos)*;
* **4 institucijos sukūrė naują administracinę naštą** (*Valstybinė maisto ir veterinarijos tarnyba, Sveikatos apsaugos ministerija, Aplinkos ministerija, Valstybinė mokesčių inspekcija prie Lietuvos Respublikos finansų ministerijos)*;
* **18 institucijų ataskaitiniu laikotarpiu administracinės naštos nevertino ir neteikė Ataskaitų** (*Švietimo ir mokslo ministerija, Krašto apsaugos ministerija, Užsienio reikalų ministerija, Lietuvos vyriausiojo archyvaro tarnyba, Nacionalinė mokėjimo agentūra prie Žemės ūkio ministerijos, Valstybinė duomenų apsaugos inspekcija, Ryšių reguliavimo tarnyba, Viešųjų pirkimų tarnyba, Konkurencijos taryba, Įmonių bankroto valdymo departamentas prie Ūkio ministerijos, Valstybinis turizmo departamentas prie Ūkio ministerijos, Muitinės departamentas prie Lietuvos Respublikos finansų ministerijos, Lošimų priežiūros tarnyba prie Lietuvos Respublikos finansų ministerijos, Priešgaisrinės apsaugos ir gelbėjimo departamentas prie Vidaus reikalų ministerijos, Valstybinė darbo inspekcija prie Socialinės apsaugos ir darbo ministerijos, Valstybinė akreditavimo sveikatos priežiūros veiklai tarnyba prie Sveikatos apsaugos ministerijos, Valstybinė teritorijų planavimo ir statybos inspekcija prie Aplinkos ministerijos, Valstybinė kelių transporto inspekcija prie Susisiekimo ministerijos)*.

Didžiausias pasiekimas – Valstybinio socialinio draudimo fondo valdyba prie Socialinės apsaugos ir darbo ministerijos (toliau – Fondo valdyba) sumažino administracinę naštą 4.333.569,84 litais. Siekiant supaprastinti deklaravimo procedūras individualią veiklą vykdantiems asmenims, sudaryta galimybė metinėje pajamų deklaracijoje deklaruotas pajamas išdėstyti mėnesiais, panaikinta prievolė duomenis teikti iš karto dviem institucijoms, nes Valstybinė mokesčių inspekcija prie Finansų ministerijos įsipareigojo Fondo valdybai teikti duomenis apie individualią veiklą vykdančių asmenų pajamas pagal mėnesius už 2013 metus ir vėlesnius mokestinius laikotarpius. Taip pat Sudaryta galimybė draudėjams papildomai neteikti duomenų apie tėvystės atostogų arba atostogų vaikui prižiūrėti nutraukimą (9-SD pranešimas) arba nemokamų atostogų nutraukimą (12-SD pranešimas), kai yra pateikti duomenys apie apdraustojo valstybinio socialinio draudimo pabaigą (2-SD pranešimas). Fondo valdyba supaprastino procedūras ir tvarką, pagal kurią Fondo valdyba gali atidėti draudėjams socialinio draudimo įmokų įsiskolinimo Fondui mokėjimą iki vienų metų nuo socialinio draudimo įmokų įsiskolinimo sumokėjimo atidėjimo sutarties sudarymo.

Vidaus reikalų ministerija administracinę naštą sumažino 2.086.193,21 litais. Žymus administracinės naštos pokytis pasiektas sudarius galimybę finansų įstaigoms informaciją apie sustabdytą kliento įtartiną piniginę operaciją ar sandorį teikti Finansinių nusikaltimų tyrimo tarnybai naudojantis Finansinių nusikaltimų tyrimo tarnybos informacine sistema.

*Komisija siūlo įpareigoti institucijų teisės ir (ar) kitus struktūrinius institucijų padalinius vesti institucijos priimamų teisės aktų sąlygojamos administracinės naštos ūkio subjektams pokyčio suvestinę, siekiant, kad bendras administracinės naštos, kurią sukelia ūkio subjektams institucijos kompetencijos srityje inicijuotas teisinis reguliavimas, lygis per kalendorinius metus išliktų nepakitęs arba mažėtų.*

*Komisija siūlo pinigine išraiška vertinti ir teikti administracinės naštos ūkio subjektams apskaičiavimo ataskaitas tais atvejais, kai institucijų kompetencijos srities teisinį reguliavimą inicijavo Lietuvos Respublikos Seimas.*

**II. Ūkio subjektams aktualių problemų nagrinėjimas ir problemų sprendimų siūlymų teikimas**

Komisija aktyviai reaguoja į verslui kylančias problemas, posėdžiuose nagrinėja verslo aplinkos gerinimo siūlymus įvairiose srityse. Siekiant visapusiškai išnagrinėti ūkio subjektams aktualius klausimus, problemoms nagrinėti į komisijos posėdžius kviečiami susijusių valstybės institucijų bei ūkio subjektų ir jų asociacijų atstovai. 2014 metais formuluotos teisės aktų tobulinimo iniciatyvos teiktos Seimui, Vyriausybei, ministerijoms, kitoms valstybės institucijoms ir įstaigoms. Komisijos patirtis rodo, kad dalis ūkio subjektų iškeltų problemų kyla dėl netikslaus teisės aktų supratimo ar nepakankamos informacijos, tad šios problemos išsprendžiamos posėdžio metu išsiaiškinus teisės aktų reikalavimus, be teisės aktų keitimo. Be to, tiesioginiai valstybės institucijų ir ūkio subjektų susitikimai, problemų aptarimas yra efektyvi konsultavimosi priemonė.

2014 metais Komisija nagrinėjo ir formulavo siūlymus įvairiose srityse, pavyzdžiui, mokesčių administravimo ir apskaitos, sveikatos apsaugos, aplinkos apsaugos, muitinės procedūrų srityse, elektroninių paslaugų teikimo tobulinimo ir kitose srityse. Suformuluotų siūlymų pavyzdžiai:

* supaprastinti Kenkėjų naikinimo kokybės bei efektyvumo reikalavimus – įtvirtinti galimybę įmonėms ne tik sudaryti sutartis su specializuotais paslaugų teikėjais dėl kenkėjų naikinimo, bet ir galimybę įmonėms pačioms naikinti kenkėjus laikantis nustatytų reikalavimų;
* pakeisti Privalomojo radiacinės saugos mokymo ir instruktavimo tvarkos reikalavimus, atsisakyti prievolės asmeniui, atsakingam už radiacinę saugą, kas penkis metus pakartotinai dalyvauti radiacinės saugos mokymuose;
* sutrumpinti privalomų medicininio audito mokymų trukmę, kurią numato Kvalifikaciniai reikalavimai medicininio audito grupės vadovui ir medicinos auditoriui;
* nustatyti nuotoliniu būdu vykdomų piniginių operacijų dydį (pavyzdžiui, 15 000 EUR), iki kurio nebūtų taikomas reikalavimas kliento tapatybę nustatyti tiesiogiai iš asmens tapatybės dokumento;
* atsisakyti reikalavimo juridiniams asmenims būti įsisteigusiems Lietuvos Respublikoje, tuo atveju, kai juridinis asmuo nori gauti energetikos įrenginių eksploatavimo veiklos atestatą;
* pakeisti Gamintojų ir importuotojų organizacijos veiklos organizavimo plano, finansavimo schemos ir švietimo programos rengimo, derinimo ir ataskaitų bei informacijos apie jų vykdymą teikimo tvarkos aprašą, nustatyti metinį veiklos plano teikimą, liberalizuoti švietimo programos reikalavimus, nustatyti bendrą išlaidų šiai programai pateikimo tvarką pagal turimas veiklos licencijas;
* atsisakyti reikalavimo ūkio subjektui gauti rašytinį Valstybinės mokesčių inspekcijos leidimą tuo atveju, kai apdorotas tabakas yra gabenamos į kitą valstybę narę ar trečiąją šalį testavimo tikslais;
* nustatyti dydį, iki kurio nebūtų apmokestinamos dovanos darbuotojams, suvenyrai, dovanos su įmonės simbolika;
* nustatyti ribą procentais nuo pardavimo pajamų reprezentacinėms išlaidoms, iki kurios nebūtų reikalaujama išlaidas pagrįsti reprezentaciniais aktais;
* tobulinti neapmokestinamųjų pajamų dydžių nustatymo tvarką, pavyzdžiui, NPD pritaikyti metų pabaigoje teikiant gyventojo metinę pajamų mokesčio deklaraciją arba įtvirtinti galimybę taikyti fiksuoto dydžio NPD visiems darbuotojams ir kartą metuose darbuotojams deklaruojant pajamas, pritaikyti papildomas lengvatas;
* sutrumpinti Personalo valdymo dokumentų ir susijusių dokumentų saugojimo trukmę iki maksimalių ieškinio senaties terminų (10 arba 3 metų); prireikus nustatyti skirtingus Personalo dokumentų saugojimų terminus, atsižvelgiant į jų sukūrimą datą (pavyzdžiui, saugojimo terminus diferencijuoti priklausomai nuo to, ar dokumentai išduoti prieš, ar po 1994 metų).

*Siūloma Vyriausybei suformuluoti pavedimus valstybės institucijoms įgyvendinti verslo sąlygų gerinimo siūlymus, siekiant mažinti ūkio subjektų patiriamą administracinę naštą, prisitaikymo kaštus ir gerinant verslo aplinką.*

**III. Administracinės naštos mažinimo priemonių savivaldybėse peržiūra**

Siekiant įvertinti, kaip savivaldybės vykdo Administracinės naštos mažinimo įstatymo 6 straipsnyje numatytą įpareigojimą rengti Administracinės naštos mažinimo priemones ir priemonių vykdymo informaciją skelbti savivaldybių interneto svetainėse, vykdyta savivaldybių apklausa. Apklausos rezultatai rodo, kad didžioji dalis savivaldybių – 41 iš 60 – turi administracinės naštos mažinimo priemonių planus arba naštos mažinimo priemones numato savivaldybių strateginiuose veiklos planuose.

Įvertinus savivaldybių administracinės naštos mažinimo priemonių planų turinį, darytina išvada, kad dažnu atveju savivaldybių rengiamų priemonių turinys turėtų būti tikslinamas. Pavyzdžiui, administracinės naštos mažinimo priemonių planuose suformuluojamos abstrakčios priemonės, numatančios bendrą teisės aktų ar procedūrų peržiūrą, supaprastinimą, tačiau neįvardinami konkretūs teisės aktai, kurie turi būti pakeisti; netinkamai suformuluojamos priemonės, kadangi neteisingai suprantama administracinės naštos ir informacinio įpareigojimo samprata; numatant administracinės naštos vertinimą, nėra numatomas reikalavimas pateikti rezultatus pinigine išraiška; vengiama nustatyti priemones, kurioms įgyvendinti reikia keisti savivaldybių teisės aktus.

*Komisija siūlo pavesti Vyriausybės atstovams vykdant priežiūrą, ar savivaldybės laikosi Konstitucijos ir įstatymų, ar vykdo Vyriausybės sprendimus, stebėti ir vertinti, kaip savivaldybės įgyvendina Administracinės naštos mažinimo įstatymo reikalavimus ir ne rečiau kaip kartą per metus, teikiant informaciją apie savo veiklą, pateikti informaciją, kaip savivaldybės rengia ir įgyvendina administracinės naštos mažinimo priemones.*